Κάτοικος της οδού Ματρόζου στο Κουκάκι κατήγγειλε πως η αστυνομία μπήκε στο σπίτι της οικογένειάς της κατά τη διάρκεια της πρωινής επιχείρησης στην περιοχή και προχώρησε στην προσαγωγή του άνδρα και των δύο γιών της.

Μιλώντας στον ΑΝΤ1, περιέγραψε πως οι αστυνομικοί χτύπησαν το κουδούνι του σπιτιού το πρωί, ζήτησαν να περάσουν στο διπλανό οίκημα, που είναι υπό κατάληψη, ωστόσο, όπως τόνισε, δεν υπήρχε παρουσία εισαγγελέα.

Ο άνδρας της είπε στους άνδρες ασφαλείας: «Έχετε χαρτί εισαγγελέα, όταν έχετε θα σας ανοίξουμε» και αρνήθηκε να τους επιτρέψει την είσοδο.

Λίγο αργότερα, άκουσαν βήματα στην ταράτσα του σπιτιού τους. Ο σύζυγος και τα δύο παιδιά της πήγαν για να διαπιστώσουν τι συνέβαινε, όταν αστυνομικοί τους πέταξαν κάτω, τους χτύπησαν και τους έβαλαν χειροπέδες.

Συνεχίζοντας, η καταγγέλλουσα ισχυρίστηκε ότι όταν ανέβηκε και η ίδια στην ταράτσα, οι αστυνομικοί της είπαν: «Κλείσου μέσα γιατί θα σε πετάξουμε από τη σκάλα».

«Είδα άνθρωπο των ΜΑΤ να έχει πατήσει το κεφάλι του γιου μου», συμπλήρωσε, οργισμένη.

Ολοκληρώνοντας σημείωσε: «Αφού έγιναν όλα αυτά, ήρθε ο εισαγγελέας και έκαναν έρευνα στο σπίτι μας, μήπως κρύβαμε καταληψίες».

Οι άνδρες προσήχθησαν στη ΓΑΔΑ.

Τι απαντά η αστυνομία

Πηγές της αστυνομίας, απαντώντας στην εν λόγω καταγγελία, αναφέρουν πως οι επιχειρήσεις έγιναν υπό την παρουσία εισαγγελέα.

Όσον αφορά τα τεκταινόμενα στο σπίτι της οικογένειας, σημειώνουν πως δεν τους επετράπη η έρευνα στον χώρο και η είσοδος στο οίκημα.

Πλέον, ερευνάται το ενδεχόμενο να υπάρχει κάποια σχέση των ενοίκων του σπιτιού με την κατάληψη στο διπλανό κτήριο.

Ένταση και προσαγωγές

Η τριπλή αστυνομική επιχείρηση ξεκίνησε το πρωί και είχε ως στόχο την εκκένωση των καταλήψεων στην περιοχή.

Μέσα στα κτήρια βρίσκονταν αντιεξουσιαστές, που φώναζαν συνθήματα και πετούσαν πυροσβεστήρες στις αστυνομικές δυνάμεις.

Οι αστυνομικοί απάντησαν κάνοντας χρήση χειροβομβίδων κρότου λάμψης.

Έγιναν οκτώ προσαγωγές ατόμων που βρέθηκαν στα κτήρια, μεταξύ αυτών και δύο αλλοδαποί.

Οι προσαχθέντες μεταφέρθηκαν στη ΓΑΔΑ και η έρευνα στο σημείο συνεχίζεται.